钦定古今图书集成/明伦汇编/氏族典/第327卷 > 《郑樵通志》 > 以邑为氏〈周邑〉
## 钦定古今图书集成/明伦汇编/氏族典/第327卷 > 《郑樵通志》 > 以邑为氏〈周邑〉

刘氏，祁姓，帝尧陶唐氏之后，受封于刘，其地今定州
唐县也。裔孙刘累，以能扰龙事夏，后孔甲为御龙氏。
在商为豕韦氏，在周为唐杜氏，亦为杜伯，以成王灭
唐而迁之于杜也。今永兴长安县南十里下杜城是
也。至宣王灭其国，杜伯之子隰叔奔晋为士师，故为
士氏。孙士会适秦，后归晋，其处于秦者为刘氏，此祁
姓之刘也，以国为氏。又成王封王季之子于刘邑，因
以为氏。杜预云：“缑氏西北旧有刘亭。”按缑氏熙宁中
省入河南偃师，此姬姓之刘也，以邑为氏。姬姓之刘，
世为周卿士，康公、献公其后也。祁姓之刘，即士会之
后，周末家于魏，又徙丰。此班固之说也。刘煓字执嘉，
生四子：伯、仲、季、交。季即汉高祖也，名邦。汉自高祖至
光武，光武至献帝，享国四百二十五年。又有东郡、河
南、雕阴三族，俱出匈奴之族。汉高祖以宗女妻冒顿，
其俗贵者皆从母姓，因改为刘氏。又汉赐项氏姓为
刘氏。